ΓΡΑΠΤΗ ΕΡΩΤΗΣΗ P-2793/96 υποβολή: Phillip Whitehead (PSE) προς την Επιτροπή (14 Οκτωβρίου 1996)

Θέμα: Χρηματοδότηση της ΕΕ για την προστασία του οικότοπου άγριας πανίδας στις εκβολές του ποταμού Αποσελέμη στην Ελλάδα

Στα πλαίσια της κοινοτικής πρωτοβουλίας Envireg για την Ελλάδα (1990-1993) χρηματοδοτήθηκε μελέτη σχετικά με τον οικότοπο στην περιοχή του ποταμού Αποσελέμη προκειμένου να εκτιμηθεί η οικολογική του αξία ως προϋπόθεση για πιθανές οικονομικές επενδύσεις στην περιοχή. Η εν λόγω μελέτη ουδέποτε εκπονήθηκε και οι πιστώσεις μεταφέρθηκαν σε άλλα προγράμματα.

Γιατί υπήρξε έλλειψη ουσιαστικής δράσης από την πλευρά των ελληνικών αρχών για την προστασία των υγροτόπων τη στιγμή που τα κονδύλια της ΕΕ είχαν ήδη διατεθεί;

Γιατί δεν υλοποιήθηκε το οικολογικό πρόγραμμα;

Η μη ολοκλήρωση της μελέτης και η μεταφορά των πιστώσεων της ΕΕ σε άλλα προγράμματα, αφήνοντας μόνον μικρά κονδύλια τα οποία στη συνέχεια χρησιμοποιήθηκαν για την απομάκρυνση των οικιακών απορριμμάτων από την περιοχή δεν αποτελεί υπεξαίρεση των κοινοτικών πόρων;

Επιπροσθέτως, παρά το γεγονός ότι δεν εκπονήθηκε η απαιτούμενη μελέτη η ελληνική κυβέρνηση επέτρεψε στην εν λόγω περιοχή την κατασκευή ποδοσφαιρικού γηπέδου.

Μπορεί η Επιτροπή να αποφανθεί σχετικά με τα μέτρα που προτίθεται να λάβει προκειμένου να αποτρέψει την επανάληψη τέτοιων παρατυπιών;

Μπορεί, επιπλέον, η Επιτροπή να διενεργήσει έρευνα σχετικά με το πώς δαπανήθηκαν τα κονδύλια που αρχικά είχαν προβλεφθεί για το προαναφερθέν πρόγραμμα και στη συνέχεια να αναφέρει εάν αυτά τα εναλλακτικά προγράμματα πληρούσαν τα κριτήρια της πρωτοβουλίας Envireg;

Απάντηση της κ. Wulf-Mathies εξ ονόματος της Επιτροπής (6 Νοεμβρίου 1996)

Οι αρχές των κρατών μελών είναι ελεύθερες να ορίζουν τις προτεραιότητες, το χρονοδιάγραμμα καθώς επίσης και τον βαθμό προστασίας των μικρών βιοτόπων, σε περίπτωση που οι βιότοποι αυτοί δεν καλύπτονται από το κοινοτικό ή το διεθνές δίκαιο.

Το προτεινόμενο έργο για την προστασία των εκβολών του Αποσέλεμη στην Κρήτη, δεν έχει πλήρως πραγματοποιηθεί εξαιτίας, ιδίως, καθυστερήσεων όσον αφορά την υλοποίησή του, γεγονός το οποίο οδήγησε στην τροποποίηση, εκ μέρους της επιτροπής παρακολούθησης, του φυσικού και χρηματοδοτικού αντικειμένου του εν λόγω έργου.

Στο πλαίσιο ενός επιχειρησιακού προγράμματος, ή μίας κοινοτικής πρωτοβουλίας, η μείωση, σε μία λειτουργική φάση, του φυσικού αντικειμένου μίας ενέργειας ή μέτρου που δεν πραγματοποιείται, και η μεταφορά των διαθέσιμων πόρων προς τις ενέργειες που παρουσιάζουν αυξημένες χρηματοδοτικές ανάγκες ή ικανοποιητικότερα αποτελέσματα, αποτελεί ένδειξη υγιούς διαχείρισης και δεν συνιστά εσφαλμένη χρήση των κοινοτικών πόρων.

Στη συγκεκριμένη περίπτωση, οι πόροι οι οποίοι εξοικονομήθηκαν ως συνέπεια της μείωσης του φυσικού αντικειμένου της προαναφερομένης ενέργειας, συνέβαλαν στην ενίσχυση των λοιπών ενεργειών του μέτρου «βιότοποι» της κοινοτικής πρωτοβουλίας Envireg-Ελλάδα. Η Επιτροπή πιστεύει ότι το εν λόγω μέτρο έχει επιτύχει τους κυριότερους στόχους του 7 στον κατάλογο των πραγματοποιηθέντων έργων περιλαμβάνονται ορισμένες περιφανείς επιτυχίες.

Για την πρωτοβουλία Envireg-Ελλάδα, αυτό το είδος απόφασης υπαγόταν στην αρμοδιότητα της επιτροπής παρακολούθησης της πρωτοβουλίας, η οποία έλαβε την απόφαση για τροποποίηση της εν λόγω ενέργειας κατά την τέταρτη συνεδρίασή της η οποία έλαβε χώρα στην Αθήνα στις 8 Νοεμβρίου 1993.

Όσον αφορά το ποδοσφαιρικό γήπεδο στο οποίο αναφέρεται το Αξιότιμο Μέλος του Κοινοβουλίου, και το οποίο είχε υλοποιηθεί αργότερα σ'αυτή την περιοχή, με χρηματοδότηση εξ ολοκλήρου ελληνική, η Επιτροπή πιστεύει ότι το εν λόγω ζήτημα υπάγεται στην αρμοδιότητα των εθνικών αρχών.

Για να βελτιωθεί η διαχείριση των επί του παρόντος πραγματοποιουμένων ενεργειών, οι ελληνικές αρχές έχουν λάβει, στο πλαίσιο του κοινοτικού πλαισίου στήριξης 1994-99, σε συνεργασία με την Επιτροπή, συμπληρωματικά μέτρα τα οποία αποσκοπούν στην αύξηση της αποτελεσματικότητας της παρακολούθησης των έργων.

Η επιλεξιμότητα των δαπανών των έργων που εντάσσονται στο εν λόγω μέτρο έχει αποτελέσει αντικείμενο επίβλεψης, ιδίως, από το ελληνικό Υπουργείο Εθνικής Οικονομίας, το ελληνικό Υπουργείο Περιβάλλοντος και την επιτροπή παρακολούθησης. Η υλοποίηση των έργων «βιότοποι» έχει, ως επί το πλείστον, αποτελέσει αντικείμενο επίβλεψης από το ίδρυμα «Μουσείο Φυσικής Ιστορίας Γουλανδρή», η τεχνική αρμοδιότητα του οποίου είναι γνωστή σε ευρωπαϊκό επίπεδο.